CELEX: 32018R1292
Language: sl
Date: 2018-09-25 00:00:00
Title: Izvedbena uredba Komisije (EU) 2018/1292 z dne 25. septembra 2018 o odobritvi cifenotrina kot obstoječe aktivne snovi za uporabo v biocidnih proizvodih 18. vrste proizvodov (Besedilo velja za EGP.)

26.9.2018   
               
               
                  SL
               
               
                  Uradni list Evropske unije
               
               
                  L 241/11
               
            
         IZVEDBENA UREDBA KOMISIJE (EU) 2018/1292
         z dne 25. septembra 2018
         o odobritvi cifenotrina kot obstoječe aktivne snovi za uporabo v biocidnih proizvodih 18. vrste proizvodov
         (Besedilo velja za EGP)
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe (EU) št. 528/2012 Evropskega parlamenta in Sveta z dne 22. maja 2012 o dostopnosti na trgu in uporabi biocidnih proizvodov (1) ter zlasti tretjega pododstavka člena 89(1) Uredbe,
         ob upoštevanju naslednjega:
         
                     (1)
                  
                  
                     Delegirana uredba Komisije (EU) št. 1062/2014 (2) določa seznam obstoječih aktivnih snovi, ki jih je treba oceniti zaradi njihove morebitne odobritve za uporabo v biocidnih proizvodih. Navedeni seznam vključuje cifenotrin.
                  
               
                     (2)
                  
                  
                     Cifenotrin je bil ocenjen za uporabo v biocidnih proizvodih 18. vrste proizvodov (insekticidi, akaricidi in proizvodi za nadzor drugih členonožcev), kot je opredeljena v Prilogi V k Direktivi 98/8/ES Evropskega parlamenta in Sveta (3), kar ustreza 18. vrsti proizvodov, kot je opredeljena v Prilogi V k Uredbi (EU) št. 528/2012.
                  
               
                     (3)
                  
                  
                     Grčija je bila imenovana za državo članico poročevalko in njen pristojni ocenjevalni organ je 11. aprila 2013 predložil poročilo o oceni, skupaj s svojimi priporočili.
                  
               
                     (4)
                  
                  
                     V skladu s členom 7(2) Delegirane uredbe (EU) št. 1062/2014 je Odbor za biocidne pripravke ob upoštevanju ugotovitev pristojnega ocenjevalnega organa 14. decembra 2017 oblikoval mnenje Evropske agencije za kemikalije (4).
                  
               
                     (5)
                  
                  
                     Iz člena 90(2) Uredbe (EU) št. 528/2012 je mogoče izpeljati, da bi bilo treba snovi, katerih ocena je bila v državah članicah dokončana pred 1. septembrom 2013, oceniti ob upoštevanju pogojev iz člena 5 Direktive 98/8/ES. V skladu z mnenjem Evropske agencije za kemikalije je za biocidne proizvode 18. vrste proizvodov, ki vsebujejo cifenotrin, mogoče pričakovati, da izpolnjujejo zahteve iz člena 5 Direktive 98/8/ES, če so izpolnjene nekatere specifikacije in pogoji za njihovo uporabo.
                  
               
                     (6)
                  
                  
                     Zato je primerno cifenotrin odobriti za uporabo v biocidnih proizvodih 18. vrste proizvodov, pod pogojem, da je to v skladu z nekaterimi specifikacijami in pogoji.
                  
               
                     (7)
                  
                  
                     Iz mnenja Evropske agencije za kemikalije je razvidno, da cifenotrin izpolnjuje merila za razvrstitev kot obstojna (P) in strupena (T) snov v skladu s Prilogo XIII k Uredbi (ES) št. 1907/2006 Evropskega parlamenta in Sveta (5).
                  
               
                     (8)
                  
                  
                     Za namene Uredbe (EU) št. 528/2012 cifenotrin izpolnjuje pogoje, določene v točki (d) člena 10(1) Uredbe (EU) št. 528/2012, in bi ga bilo zato treba obravnavati kot možno snov za zamenjavo. Pristojni organ prejemnik ali, v primeru ocenjevanja vloge za dovoljenje Unije, pristojni ocenjevalni organ bi moral izvesti primerjalno oceno kot del ocenjevanja vloge za izdajo dovoljenja ali obnovo dovoljenja za biocidni proizvod, ki vsebuje cifenotrin.
                  
               
                     (9)
                  
                  
                     Ker je iz člena 90(2) Uredbe (EU) št. 528/2012 mogoče izpeljati, da bi bilo treba snovi, katerih ocena je bila v državah članicah dokončana pred 1. septembrom 2013, odobriti v skladu s pogoji Direktive 98/8/ES, bi moralo biti v skladu s prakso, uvedeno z navedeno direktivo, obdobje za odobritev desetih let.
                  
               
                     (10)
                  
                  
                     Pred odobritvijo aktivne snovi bi bilo treba zagotoviti ustrezno obdobje, da bi se zainteresiranim stranem omogočilo, da sprejmejo potrebne pripravljalne ukrepe za izpolnitev novih zahtev.
                  
               
                     (11)
                  
                  
                     Ukrepi iz te uredbe so v skladu z mnenjem Stalnega odbora za biocidne pripravke –
                  
               SPREJELA NASLEDNJO UREDBO:
         
            Člen 1
            Cifenotrin se odobri kot aktivna snov za uporabo v biocidnih proizvodih 18. vrste proizvodov, pri čemer se upoštevajo specifikacije in pogoji iz Priloge.
         
         
            Člen 2
            Ta uredba začne veljati dvajseti dan po objavi v Uradnem listu Evropske unije.
         
         
            Ta uredba je v celoti zavezujoča in se neposredno uporablja v vseh državah članicah.
            V Bruslju, 25. septembra 2018
            
               
                  Za Komisijo
               
               
                  Predsednik
               
               Jean-Claude JUNCKER
            
         
         
            (1)  UL L 167, 27.6.2012, str. 1.
         
            (2)  Delegirana uredba Komisije (EU) št. 1062/2014 z dne 4. avgusta 2014 o delovnem programu za sistematično preverjanje vseh obstoječih aktivnih snovi, ki jih vsebujejo biocidni proizvodi, iz Uredbe (EU) št. 528/2012 Evropskega parlamenta in Sveta (UL L 294, 10.10.2014, str. 1).
         
            (3)  Direktiva 98/8/ES Evropskega parlamenta in Sveta z dne 16. februarja 1998 o dajanju biocidnih pripravkov v promet (UL L 123, 24.4.1998, str. 1).
         
            (4)  Odbor za biocidne pripravke (BPC), Mnenje o vlogi za odobritev aktivne snovi cifenotrin, 18. vrsta proizvodov (Opinion on the application for approval of the active substance Cyphenothrin, Product type: 18), ECHA/BPC/183/2017, sprejeto dne 14. decembra 2017.
         
            (5)  Uredba (ES) št. 1907/2006 Evropskega parlamenta in Sveta z dne 18. decembra 2006 o registraciji, evalvaciji, avtorizaciji in omejevanju kemikalij (REACH), o ustanovitvi Evropske agencije za kemikalije ter spremembi Direktive 1999/45/ES ter razveljavitvi Uredbe Sveta (EGS) št. 793/93 in Uredbe Komisije (ES) št. 1488/94 ter Direktive Sveta 76/769/EGS in direktiv Komisije 91/155/EGS, 93/67/EGS, 93/105/ES in 2000/21/ES (UL L 396, 30.12.2006, str. 1).
      
      
         
            PRILOGA
            
                        Splošno ime
                     
                     
                        Ime po IUPAC
                        Identifikacijske številke
                     
                     
                        Minimalna stopnja čistosti aktivne snovi (1)
                        
                     
                     
                        Datum odobritve
                     
                     
                        Datum prenehanja veljavnosti odobritve
                     
                     
                        Vrsta proizvoda
                     
                     
                        Posebni pogoji
                     
                  
                        Cifenotrin
                     
                     
                        Ime po IUPAC:
                        (RS)-α-ciano-3-fenoksibenzil (1RS,3RS;1RS,3SR)-2,2-dimetil-3-(2-metilprop-1-enil)ciklopropankarboksilat
                        Št. ES: 254-484-5
                        Št. CAS: 39515-40-7
                     
                     
                        92 % m/m (skupaj izomerov)
                     
                     
                        1. februar 2020
                     
                     
                        31. januar 2030
                     
                     
                        18
                     
                     
                        Cifenotrin se šteje kot možna snov za zamenjavo v skladu s točko (d) člena 10(1) Uredbe (EU) št. 528/2012.
                        Dovoljenja za biocidne proizvode se izdajo pod naslednjima pogojema:
                        
                                    1)
                                 
                                 
                                    Pri oceni proizvoda se posebna pozornost nameni vidikom izpostavljenosti, tveganja in učinkovitosti, povezanim s katero koli uporabo, zajeto v vlogi za izdajo dovoljenja, ki pa ni bila obravnavana v oceni tveganja aktivne snovi na ravni Unije.
                                 
                              
                                    2)
                                 
                                 
                                    Zaradi ugotovljenih tveganj v zvezi z ocenjenimi uporabami se pri oceni proizvoda posebna pozornost nameni:
                                    
                                                a)
                                             
                                             
                                                poklicnim uporabnikom;
                                             
                                          
                                                b)
                                             
                                             
                                                majhnih otrokom;
                                             
                                          
                                                c)
                                             
                                             
                                                površinski vodi, usedlinam, tlom in podzemni vodi, po obdelavi notranjih površin;
                                             
                                          
                                                d)
                                             
                                             
                                                sesalcem, ki se hranijo z deževniki, in sesalcem, ki se hranijo z ribami, zaradi sekundarne zastrupitve, po obdelavi notranjih površin.
                                             
                                          
                              
                                    3)
                                 
                                 
                                    Za proizvode, ki lahko povzročajo ostanke v živilih ali krmi, se preveri, ali je treba določiti nove ali spremeniti obstoječe mejne vrednosti ostankov (MRL) v skladu z Uredbo (ES) št. 470/2009 Evropskega parlamenta in Sveta (2) ali Uredbo Evropskega parlamenta in Sveta (ES) št. 396/2005 (3), in sprejmejo se vsi ustrezni ukrepi za zmanjšanje tveganja, da se veljavne mejne vrednosti ostankov ne presežejo.
                                 
                              
                  
               (1)  Čistost, navedena v tem stolpcu, je bila minimalna stopnja čistosti ocenjene aktivne snovi. Čistost aktivne snovi v proizvodu, danem na trg, je lahko enaka ali drugačna, če je aktivna snov dokazano tehnično enakovredna aktivni snovi iz ocene.
            
               (2)  Uredba (ES) št. 470/2009 Evropskega parlamenta in Sveta z dne 6. maja 2009 o določitvi postopkov Skupnosti za določitev mejnih vrednosti ostankov farmakološko aktivnih snovi v živilih živalskega izvora in razveljavitvi Uredbe Sveta (EGS) št. 2377/90 in spremembi Direktive 2001/82/ES Evropskega parlamenta in Sveta ter Uredbe (ES) št. 726/2004 Evropskega parlamenta in Sveta (UL L 152, 16.6.2009, str. 11).
            
               (3)  Uredba Evropskega parlamenta in Sveta (ES) št. 396/2005 z dne 23. februarja 2005 o mejnih vrednostih ostankov pesticidov v ali na hrani in krmi rastlinskega in živalskega izvora ter o spremembi Direktive Sveta 91/414/EGS (UL L 70, 16.3.2005, str. 1).